Eyı hagòjà tł'axǫǫ̀ Zezì Galılee nèk'e hazǫǫ̀ nàhtła.
Israel got'ı̨į̀ gha k'aodèe weweè hagı̨ı̨wǫ t'à,
Judea nèk'e ts'ǫ̀ ade ha nıwǫ-le.
Israel got'ı̨į̀ gıts'ǫ dzędeè k'e kǫ̀ą nàgehge ts'ǫ̀ nıwà-le agodaade.
Zezì wechı gıts'ǫ̀ hadı,
“Judea nèk'e ts'ǫ̀ aąde.
Hanì-ı̨dè enıìyah hoı̨htsı̨ı̨ sìı necheekeè gıghàeda ha.
Dǫ t'asìı wehłè nıwǫǫ sìı dǫ naàhtǫ eghàlaeda nıìle.
Enıìyah hoı̨htsı̨ nı̨dè dǫ hazǫǫ̀ neghàıdà agı̨ı̨le,”
gıìhdı.
Wechı kò gıgha ehkw'ı-ahodı-le t'à hagıìhdı ı̨lè.
Eyıt'à Zezì gots'ǫ̀ hadı,
“Sı̨ segha ı̨łaà whìle hǫt'e,
hanìkò naxı̨ sìı t'alàa-sìı k'e naxıgha hòɂǫ hǫt'e.
Dıı nèk'e dǫ hazǫǫ̀ naxıdzagı̨ı̨hwhǫ ha dìì,
hanìkò sı̨ nàowołı̨ı̨ k'ę̀ę̀ eghàlageeda gèehsı̨ t'à,
sedzagı̨ı̨hwhǫ.
Naxı̨ kǫ̀ta Jerusalem nàsı̨ ts'ǫ̀ aahdè.
Įłaà segha eyı nèhòkw'ı-le t'à jǫ whıhda ha,”
gòhdı.
Hadı t'à Zezì Galılee nèk'e ı̨dè aìda.
Hanìkò wechı Jerusalem ts'ǫ̀ geède tł'axǫǫ̀ Zezì ededı̨ sı ekǫ èhtła,
hanìkò dǫ naàhtǫǫ̀ ajà.
Jerusalem ekǫ dzędeè hołè ekò Israel got'ı̨į̀ gha k'aodèe Zezì hak'egeet'į̀.
K'aodèe dǫ hazǫǫ̀ dageehke,
“Eyı dǫ asį̀į̀ weahɂı̨?”
gògedı.
Hanìkò dǫdeè nı dǫ łǫ Zezì ghǫ ełets'ǫ̀ gogede.
Dǫ mǫ̀hdaa hagedı,
“Dǫ nezı̨ hǫt'e,”
mǫ̀hdaa hagedı,
“Į̀le ne,
eghǫyaeɂàa-dǫǫ̀ elı̨ ne,”
gedı.
Hanìkò Israel got'ı̨į̀ gha k'aodèe ts'àgeejı̨ t'à,
dǫ wı̨ı̨zìı Zezì ghǫ xàyagehtı ha gı̨ı̨wǫ-le.
Zezì Nǫ̀htsı̨kǫ̀-gocho gà dǫ hoghàehtǫ
Įłè dzęahta ts'ǫ̀ dzędeè hołèe sìı tanı nìhǫǫwo ekò,
k'ǫǫ̀t'a Zezì Nǫ̀htsı̨kǫ̀-gocho gà dǫ hoghàehtǫ ha ekǫ èhtła.
Israel got'ı̨į̀ gha k'aodèe weyatıì gıìkw'o ekò gıgha enıìyah t'à hagedı,
“Eyı dǫ hoghàweètǫ-le kò,
dànì t'à t'asìı k'èezǫ nǫǫ̀?”
gedı.
Zezì gots'ǫ̀ hadı,
“Sı̨ sedahxà dǫ hoghàehtǫ nıìle.
Amìı sı̨ı̨hɂàa sìı wedahxà dǫ hoghàehtǫ hǫt'e.
Amìı Nǫ̀htsı̨ k'èı̨t'e ha sìı asį̀į̀ Nǫ̀htsı̨ wedahxà gohde,
hanì-le-ı̨dè ededahxà gohde,
yek'èezǫ ha hǫt'e.
Dǫ ededahxà godee sìı dǫ nayeet'ı̨ gha at'ı̨ hǫt'e.
Ekò amìı yı̨ı̨hɂàa sìı yıızì nezı̨ ehtsı̨ gha at'ı̨ nı̨dè,
eyı dǫ sìı ehkw'ı gode hǫt'e.
Eyı dǫ sìı hots'ì nıìle.
Moses Nǫ̀htsı̨ nàowoò naxıghàı̨ɂǫ hǫt'e,
hanìkò naxıta ts'ǫ dǫ ı̨łè kò eyı nàowo k'èı̨t'e nıìle.
Eyıt'à dànìghǫ ełaàsèahwhı ha dahwhǫ nǫǫ̀?”
Dǫdeè nı gots'ǫ dǫ mǫ̀hdaa hagıìhdı,
“Įnìłı̨ı̨ nets'ǫ̀-èlı̨.
Amìı ełaànìhwhı ha ghǫ aı̨dı,”
gıìhdı.
Zezì gots'ǫ̀ hadı,
“Enıìyah ı̨łè hòwhıhtsı̨ t'à sets'àahyeh laahjà.
Hanìkò naxı̨ Moses gokwǫ̀ nàt'à nàowoò naxıghàı̨ɂǫ t'à Nǫ̀htsı̨ Dzęę̀ k'e dǫzhìa gıkwǫ̀ k'e nàaht'à hǫt'e.
(Moses ededı̨ xàè nàgoet'àa nàowoò naxıghàı̨ɂǫ nıìle,
naxıcho Abraham,
Isaac eyıts'ǫ Jacob gıts'ǫ nàowo hǫt'e.)
Moses wenàowoò nàahzhì ha-le dahwhǫ t'à Nǫ̀htsı̨ Dzęę̀ k'e dǫzhìa nàweet'àa sìı naxıgha t'asanìle hǫt'e.
Ekò sı̨ Nǫ̀htsı̨ Dzęę̀ k'e dǫ deghàà k'aàt'ıì ahɂı̨ nı̨dè dànìghǫ weghǫ sets'ǫ̀ ààhch'e?
T'asìı wègaat'ı̨ zǫ ghàà dǫ sınìyaahtı-le,
ehkw'ı zǫ k'ę̀ę̀ dǫ sınìyaahtı,”
Zezì gòhdı.